太平觀道士植瑞香於簷廡間可愛頗恨不及其花時爲賦小詩
作者：李綱
朝代：宋

paragraphs: 道人心境閑，種花白雲鄉。
交柯碧珊瑚，薿薿衆葉光。
弱質資灌溉，孤根怯清霜。
治畦簷廡間，晏温借朝陽。
我來恨太晚，不見花吐房。
想像正開時，淡紫兼微黄。
濯濯炫秀色，霏霏㒟天香。
空餘風露枝，璀璨繞逥廊。
地靈草木潤，長與蘭蕙芳。
明年花更好，矯首遥相望。